— Шкада, але мы такіх звестак не знайшлі. Я ў бібліятэцы працую вось ужо трыццаць гадоў (маладым спецыялістам прыйшла пасля ўніверсітэта культуры), увесь гэты час краязнаўствам займаюся. Калі б існавалі такія факты, мы пра іх ведалі б. Што знайшлі, тым скарысталіся. Наш альбом — шматжанравы. Тут не толькі архіўныя дакументы, фотаздымкі (у тым ліку і Яна Булгака — сусветнавядомага фотамайстра), але і ўспаміны сведкаў. Асобныя матэрыялы не ўвайшлі ў асноўны тэкст. Да прыкладу, успаміны і вытрымкі з дзённікаў нібыта пазашлюбных дзяцей Булгакаў. Хачу дадаць, што мы пастаянна і шчыльна супрацоўнічаем з гістарычным комплексам-музеем, мастацкай школай (дзве гэтыя ўстановы таксама працуюць у памяшканнях палаца), сельскагаспадарчым каледжам і сярэдняй школай. Таму і кніга такой адмысловай атрымалася. Гісторыя, легенды, асобы, дзень сённяшні.